《送璞园入都 其一》
清代·陈祖望

陶潜咏贫士，杜甫悲老病。作赋江文通，伤心别与恨。

得一已足哀，况乃四者并。嗟哉我两人，共此磨蝎命。

可怜兔毫秃，写愁不能竟。孟郊作苦语，岂是出天性。

境迫语则然，敢以工拙论。君心我能知，我歌君勿听，听之伤怀抱，徒然乱方寸。

作者简介：陈祖望，字冀子，号拜乡，会稽人。诸生。有《思退堂诗钞》。